รัฐบาลไทย-ข่าวทำเนียบรัฐบาล-ลงนามความร่วมมือ "สถานศึกษาต้นแบบทวิภาคี สานพลังประชารัฐ"
วันจันทร์ที่ 26 ธันวาคม 2559
ลงนามความร่วมมือ "สถานศึกษาต้นแบบทวิภาคี สานพลังประชารัฐ"
คณะกรรมการสานพลังประชารัฐ ด้านการยกระดับคุณภาพวิชาชีพ (Competitive Workforce: E2) จัดพิธีลงนามความร่วมมือโครงการ "Excellent Model School (EMS): สถานศึกษาต้นแบบทวิภาคี สานพลังประชารัฐ”
โดยมี ดร.สุเทพ ชิตยวงษ์ เลขาธิการคณะกรรมการการอาชีวศึกษา เป็นผู้นําฝ่ายสถานศึกษาสังกัดสํานักงานคณะกรรมการการอาชีวศึกษา (สอศ.) 46 แห่ง และนายรุ่งโรจน์ รังสิโยภาส กรรมการผู้จัดการใหญ่บริษัท ปูนซีเมนต์ไทย จํากัด (มหาชน) หรือ SCG ในฐานะหัวหน้าทีมภาคเอกชนและผู้นําฝ่ายองค์กรเอกชนชั้นนําระดับประเทศ 14 แห่ง พร้อมเปิดตัววิทยาลัยต้นแบบความเป็นเลิศแห่งแรก คือ "วิทยาลัยการอาชีวศึกษาปทุมธานี" ซึ่งจับคู่กับบริษัท ไมเนอร์ อินเตอร์เนชั่นแนล จํากัด (มหาชน) เพื่อยกระดับความเป็นเลิศสาขาการโรงแรม โดยมี นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ในฐานะหัวหน้าทีมภาครัฐ คณะกรรมการสานพลังประชารัฐE2และนายสุรชัย ขันอาสา ผู้ว่าราชการจังหวัดปทุมธานี ตลอดจนผู้บริหารสถานศึกษา ผู้บริหารภาคเอกชน และนักเรียนนักศึกษา กว่า 400 คนร่วมเป็นสักขีพยาน
นพ.ธีระเกียรติ เจริญเศรษฐศิลป์ในฐานะหัวหน้าทีมภาครัฐกล่าวว่า ขณะนี้กระทรวงศึกษาธิการกําลังขับเคลื่อนงานและโครงการต่าง ๆ ให้สอดคล้องกับแผนยุทธศาสตร์ชาติ ระยะ 20 ปี (พ.ศ.2560-2579) ซึ่งได้กําหนดไว้ในรัฐธรรมนูญฯ โดยมียุทธศาสตร์ที่ต้องดําเนินการ 6 ด้าน คือ1) ความมั่นคงเช่น การขับเคลื่อนการดําเนินงานตามแผนบูรณาการการศึกษาในจังหวัดชายแดนภาคใต้2) การสร้างความสามารถในการแข่งขันเช่น การยกระดับทักษะภาษาอังกฤษ, Thailand 4.0, การยกระดับวิชาชีพ3) การลงทุนในทรัพยากรมนุษย์เช่น การศึกษาปฐมวัย, โครงการ EMS 4) การสร้างโอกาสความเสมอภาคและการลดความเหลื่อมล้ําทางสังคมเช่น การนําผลประเมินตามโครงการ PISA มาใช้พัฒนาปรับปรุงการบริหารจัดการศึกษา, การขยายผลโครงการ EMS5) การสร้างการเติบโตบนคุณภาพชีวิตที่เป็นมิตรกับสิ่งแวดล้อมเช่น การดําเนินงานโรงเรียนคุณธรรม, หลักปรัชญาของเศรษฐกิจพอเพียง6) การปรับสมดุลและพัฒนาระบบการบริหารจัดการภาครัฐเช่น การแต่งตั้งคณะกรรมการศึกษาธิการจังหวัด เพื่อบริหารงานการศึกษาในส่วนภูมิภาค, การปรับปรุงกฎหมาย
จะเห็นได้ว่าการดําเนินงานของคณะกรรมการ E2 มีความสอดคล้องและเชื่อมโยงกับยุทธศาสตร์ชาติเกือบทั้ง 6 ด้านโดยเฉพาะอย่างยิ่งการลงนามความร่วมมือโครงการ EMS ในครั้งนี้ ถือเป็นโครงการที่สําคัญและมีความยินดีที่ภาคเอกชนได้มีความร่วมมือกับภาครัฐอย่างใกล้ชิด ในการที่จะยกระดับการผลิตกําลังคนอาชีวะในสถานศึกษาทั้ง 46 แห่ง ให้สอดคล้องและทันกับความต้องการของประเทศ
ขณะนี้ สอศ.มีนักศึกษากว่า 1 ล้านคนในสถานศึกษากว่า 900 แห่ง แต่มีนักเรียนที่ได้เข้าร่วมโครงการ EMS เพียงกว่า 1,000 คนเท่านั้นถือเป็นผู้โชคดีที่ได้รับโอกาสนี้ และก็เป็นโจทย์ที่สําคัญที่จะทําอย่างไรให้สามารถขยายผลไปยังนักเรียนทั้งหมดภายในเวลาอันรวดเร็วดังนั้นจึงได้มีแนวคิดเกี่ยวกับการเปลี่ยน “โรงงานและสถานประกอบการ” ให้กลายเป็น “โรงเรียน”โดยให้ภาคเอกชนเป็นผู้นําทั้งในเรื่องของหลักสูตร ซึ่งจะมีความยืดหยุ่นสูงและเหมาะสมกับแต่ละธุรกิจและแต่ละพื้นที่ มีเครื่องมือและเทคโนโลยีที่ทันสมัย ในขณะที่ภาครัฐคือ สอศ.ก็จะทําหน้าที่รับรองหลักสูตร การบริหารจัดการนักเรียนและครูเข้าร่วมการฝึกอบรม รวมทั้งกระทรวงศึกษาธิการจะช่วยให้ภาคเอกชนได้รับสิทธิพิเศษต่าง ๆ เช่น การลดหย่อนภาษีกรณีบริจาคเพื่อการศึกษา การปรับปรุงการเรียนการสอนให้ทันสมัย เป็นต้น
ทั้งนี้ การจัดการศึกษาในรูปแบบทวิภาคีจากเดิมที่รัฐและเอกชนเดินไปด้วยกันอยู่แล้ว เพื่อให้การดําเนินงานเห็นผลรวดเร็วมากขึ้น จะเปิดโอกาสให้ภาคเอกชนเดินนํา ส่วนรัฐจะทําหน้าที่เพียงกํากับดูแลให้เป็นไปตามยุทธศาสตร์ชาติเท่านั้นซึ่งเชื่อว่าเมื่อภาคเอกชนเป็นผู้นําในโครงการนี้ จะช่วยผลักดันให้เราก้าวสู่ Thailand 4.0 ได้เร็วขึ้นกว่าการที่จะรอให้กระทรวงศึกษาธิการผลิตคนตามระบบผลิตเดิมในระดับ 2.0-3.0 ในขณะที่ภาคเอกชนจะมีระบบการผลิตและเครื่องมือในระดับ 3.0 ขึ้นไปอยู่แล้ว รวมทั้งการกระตุ้นสถานศึกษาศึกษาให้มาเข้าร่วมโครงการเพิ่มเติมด้วย ซึ่งภาคเอกชนจะทําได้ดีกว่า เพราะสามารถแสดงให้เห็นภาพชัดเจนทั้งในเรื่องของการมีงานทํา การมีรายได้ ฯลฯ ทําให้เด็กและผู้ปกครองเห็นประโยชน์จากการเรียนวิชาชีพมากขึ้น
นอกจากนี้จากการได้เยี่ยมชมกิจกรรม Open House สาขาการโรงแรมของวิทยาลัยการอาชีวศึกษาปทุมธานี ซึ่งจับคู่กับบริษัท ไมเนอร์ อินเตอร์เนชั่นแนล จํากัด (มหาชน) พบว่านักเรียนมีความสุขและดีใจเป็นอย่างมาก เพราะเมื่อจบการศึกษาแล้วจะมีงานทําทันที
นายรุ่งโรจน์ รังสิโยภาส ในฐานะหัวหน้าทีมภาคเอกชนกล่าวแสดงความยินดีสถานศึกษาทั้ง 46 แห่ง และภาคเอกชนทั้ง 14 แห่ง ที่เข้าร่วมโครงการ EMS ภายใต้การทํางานของคณะกรรมการสานพลังประชารัฐ ด้านการยกระดับคุณภาพวิชาชีพ ถือเป็นก้าวใหม่ในการดําเนินงานความร่วมมือกับทุกภาคส่วน เพื่อยกระดับคุณภาพวิชาชีพให้ก้าวหน้าไปอีกขั้น
โครงการ EMS ถือเป็นการผนึกกําลังของภาคีภาครัฐและภาคเอกชนหลากหลายกลุ่ม ทั้งกลุ่มอุตสาหกรรม ธุรกิจการค้า ธุรกิจการบริการและการท่องเที่ยว และภาคประชาสังคม มาร่วมพัฒนาสถานศึกษาอาชีวศึกษาที่มีความโดดเด่น เชี่ยวชาญเป็นเลิศเฉพาะทางที่ได้คุณภาพและมาตรฐาน และรับนักศึกษาเข้าทํางานเมื่อเรียบจบ ภายใต้การจัดการศึกษาที่พัฒนามาจากความร่วมมือในรูปแบบทวิภาคี โดยเน้นให้สถานศึกษาสร้างพื้นฐานด้านวิชาชีพ ส่วนสถานประกอบการจะเข้าไปทํางานร่วมกับสถานศึกษาในการออกแบบหลักสูตร การเรียนการสอน ให้ตรงกับความต้องการตลาดแรงงาน รวมทั้งสนับสนุนการฝึกประสบการณ์และการปฏิบัติงานจริง ที่จะเป็นการเรียนรู้ทักษะการทํางาน อุปกรณ์เทคโนโลยีอย่างเข้มข้น ซึ่งจะช่วยดึงความสนใจให้พ่อแม่ผู้ปกครองหันมาสนใจให้ลูกหลานเรียนอาชีวะมากขึ้น ที่จะเป็นการสอดคล้องกับการพัฒนาประเทศ ซึ่งจะต้องอาศัยกําลังคนอาชีวศึกษาในการเสริมสร้างศักยภาพสู่การแข่งขันในตลาดโลก
เชื่อว่าโครงการ EMS จะเกิดประโยชน์กับทุกภาคส่วนอย่างแท้จริงทั้งผู้เรียน:ที่ได้โอกาสในการฝึกทักษะและประสบการณ์ผ่านการทํางานจริงในสถานประกอบการได้เรียนรู้เทคโนโลยีใหม่ ๆ และมีโอกาสได้งานทําสูงขึ้นส่วนสถานศึกษา:ได้ยกระดับการจัดการศึกษา ทั้งหลักสูตร ครูผู้สอน เทคโนโลยีที่เกี่ยวข้อง นํามาซึ่งกําลังคนที่สอดคล้องกับความต้องการตลาดแรงงานและภาคเอกชน:มีส่วนร่วมกับการผลิตกําลังคนที่สอดคล้องกับความต้องการของแต่ละธุรกิจ ทั้งในเชิงปริมาณและคุณภาพ ตลอดจนมีความต้องการให้เด็ก ๆ ได้ฝึกการทํางานและมีประสบการณ์ในสถานประกอบการจริงให้ได้มากที่สุด ท้ายที่สุดประเทศชาติ:ก็จะได้ฝีมือแรงงานที่มีคุณภาพและเป็นกําลังสําคัญในการขับเคลื่อนเศรษฐกิจ พร้อมพัฒนาประเทศให้ยั่งยืนต่อไป
ดร.สุเทพ ชิตยวงษ์ เลขาธิการคณะกรรมการการอาชีวศึกษากล่าวแสดงความรู้สึกยินดีและเป็นเกียรติอย่างยิ่งที่ได้เป็นผู้แทนของภาคการศึกษามาร่วมลงนามความร่วมมือในครั้งนี้ ซึ่งที่ผ่านมาได้ร่วมดําเนินงานเพื่อยกระดับคุณภาพวิชาชีพ และสนับสนุนนโยบายรัฐบาลในการดําเนินงานสานพลังประชารัฐ ทั้ง 4 ด้านหลัก คือ 1) การ Re-branding 2) Excellent Model School 3) Database of Demand and Supply และ 4) Standard and Certification Center ซึ่งมีผลการดําเนินงานที่เป็นรูปธรรมอย่างต่อเนื่อง
สําหรับการลงนามความร่วมมือโครงการ EMS ในครั้งนี้ สอศ.มีความพร้อมอย่างยิ่งที่จะร่วมผลิตกําลังคนเพื่อรองรับภาคอุตสาหกรรม ภาคการเกษตร และภาคบริการ และรองรับการขยายงานของภาคธุรกิจร่วมกันสนับสนุนการดําเนินการปรับปรุง ยกระดับคุณภาพการศึกษาอาชีวศึกษาตามแนวทางของภาครัฐ ตลอดจนร่วมพัฒนาและปรับปรุงหลักสูตร การเรียนการสอน ให้เป็นไปตามวัตถุประสงค์ของข้อตกลงความร่วมมือ และพัฒนาครู ครูฝึก และบุคลากรทางการศึกษา เพื่อเป็นการเพิ่มทักษะวิชาชีพให้แก่นักเรียน นักศึกษา โดยการฝึกงานตามหลักสูตรและฝึกปฏิบัติจริง
โครงการ EMS ในระยะแรกที่มีสถานศึกษาที่เข้าร่วมโครงการทั้งหมด 46 สถานศึกษา และเป็นสถานศึกษาที่มีความร่วมมือกับภาคเอกชนทั้ง 14 แห่งอยู่แล้ว จะมุ่งเน้นให้เกิดการยกระดับคุณภาพวิชาชีพอาชีวศึกษาในรูปแบบทวิภาคีด้วยวิธีการที่หลากหลายไม่ว่าจะเป็นการจัดกลุ่มอุตสาหกรรมเพื่อกําหนดทิศทางการพัฒนาให้สอดคล้องตามนโยบายอุตสาหกรรมเป้าหมายของประเทศ พร้อมทั้งกําหนดรูปแบบที่เป็นมาตรฐานกลาง และอัตลักษณ์ของแต่ละกลุ่มอุตสาหกรรม, เพิ่มปริมาณผู้เรียนในระบบทวิภาคี โดยการขยายความร่วมมือสู่สถานประกอบการอื่นที่เกี่ยวข้อง, พัฒนาทักษะภาษาอังกฤษเพื่อการสื่อสารและการประกอบอาชีพ, สร้างมาตรฐานวิชาชีพอาชีวศึกษาให้เป็นที่ยอมรับและเชื่อมโยงสู่การจ่ายค่าตอบแทนตามระดับทักษะฝีมือ, ผลิตและพัฒนากําลังให้สอดคล้องตามความต้องการของภาคอุตสาหกรรมและขีดความสามารถในการแข่งขันของประเทศ และพัฒนาอาชีวศึกษาให้มีความเป็นเลิศ, รวมทั้งการยกระดับการศึกษาอาชีวศึกษาให้มีความเป็นสากลให้ได้
ทั้งนี้ มีแผนงานจัดกิจกรรม Open House Road show ตามโครงการ Excellent Model School ในปี 2560ในสถานศึกษาที่เป็นตัวแทนใน 6 ภูมิภาคตามลําดับคือ
● ภาคกลางระหว่างวิทยาลัยเทคนิคสระบุรี จ.สระบุรี กับบริษัท ปูนซีเมนต์ไทย จํากัด (มหาชน) SCG, บริษัท ช.การช่าง จํากัด (มหาชน), บริษัท ฤทธา จํากัด, บริษัท เบทาโกร จํากัด (มหาชน) : สาขาการก่อสร้าง งานเครื่องกลไฟฟ้า งานอุตสาหกรรมการผลิต ช่างไฟฟ้า
● ภาคเหนือระหว่างวิทยาลัยการอาชีพเกาะคา จ.ลําปาง กับบริษัท ฮอนด้า ออโตโมบิล (ประเทศไทย) จํากัด : สาขาเทคนิคยานยนต์
● กรุงเทพมหานครระหว่างวิทยาลัยพณิชยการบางนา กับบริษัท สรรพสินค้าเซ็นทรัล จํากัด : สาขาการจัดการธุรกิจค้าปลีก
● ภาคตะวันออกเฉียงเหนือระหว่างวิทยาลัยเกษตรและเทคโนโลยีขอนแก่น จ.ขอนแก่น กับบริษัท น้ําตาลมิตรผล จํากัด : สาขาพืชศาสตร์ ช่างกลเกษตร
● ภาคตะวันออกระหว่างวิทยาลัยเทคนิคสัตหีบ จ.ชลบุรี กับบริษัท การบินกรุงเทพ จํากัด (มหาชน) และบริษัท ปูนซีเมนต์ไทย จํากัด (มหาชน) SCG : สาขาช่างอากาศยาน Mechatronic Instrument
● ภาคใต้ระหว่างวิทยาลัยเทคนิคหาดใหญ่ จ.สงขลา กับบริษัท ปูนซีเมนต์ไทย จํากัด (มหาชน) SCG : สาขางานไฟฟ้าควบคุม งานเครื่องกล